„Dacă nu vom putea avea un candidat al întregii Opoziții împotriva doamnei Firea, atunci vom avea cu siguranță un candidat unic al Alianței care va deveni primarul Bucureștiului. Avem datoria, dacă vrem să fim responsabili, să ne uităm dincolo de alegeri”, a subliniat Vlad Voiculescu, candidatul desemnat de PLUS la Primăria Capitalei, marți, în cadrul unei conferințe de presă, unde a prezentat rezultatele unui sondaj comandat de PLUS, care a măsurat mai multe posibile scenarii de competiție electorală pentru Primăria Capitalei (PMB) și pentru Consiliul General. În acest context, Vlad Voiculescu l-a invitat pe Nicușor Dan să semneze un acord de susținere reciprocă a celui care va fi desemnat candidatul Alianței la Primăria Capitalei.

„În rezultatele sondajului, lucrurile sunt foarte clare: candidatul Alianței va câștiga, că acela va fi Nicușor Dan sau că acela va fi Vlad Voiculescu, candidatul Alianței are toate șansele să fie noul primar al Capitalei. Evident că vom avea un singur candidat și este de asemenea evident că sondajul acesta nu poate să separe lucrurile. Vorbim de 36% versus 35%, suntem absolut în marja de eroare și campania nici măcar nu a început”, a declarat Vlad Voiculescu, la sediul PLUS, precizând că data limită pentru anunțarea candidatului Alianței va fi 15 martie.

În eventualitatea în care alegerile locale ar rămâne într-un singur tur, întrebat care ar fi cea mai bună variantă pentru Alianța USR PLUS pentru a învinge candidatul PSD, Vlad Voiculescu a răspuns: „Eu cred că există interese politice legitime, la nivel individual. Fiecare om care se implică în politică vrea să facă ceva, ca să facă ceva trebuie să ajungă într-o funcție în care să facă lucruri. Există, de asemenea, interese politice legitime la nivel de partid sau de alianță și există interesul public. Ce ar trebui să punem întotdeauna în față este interesul public. Dacă mă întrebați care este interesul Alianței, o să vă răspund: interesul public este să avem un candidat puternic împotriva Gabrielei Firea al întregii Opoziții. Dacă nu vom putea avea un candidat al întregii Opoziții împotriva doamnei Firea, atunci vom avea cu siguranță un candidat unic al Alianței care va deveni primarul Bucureștiului. Avem datoria, dacă vrem să fim responsabili, să ne uităm dincolo de alegeri. O să fie un procent sau altul, o să avem un primar sau altul, o să avem un consiliu sau altul. Ar trebui să ne uităm cum putem să facem treabă după”.

Totodată, Vlad Voiculescu i-a transmis următorul mesaj lui Nicușor Dan: „Acum un an și jumătate, am spus că voi candida la Primărie. Atunci când am înființat Alianța USR-PLUS, am spus atunci că aș vrea să fiu candidatul Alianței. Sunt candidatul desemnat al PLUS. Dacă Aliața prin alegeri primare va decide şi dacă bucureştenii vor decide în cadrul alegerilor primare din cadrul Alianţei că Nicuşor Dan este candidatul, îl voi susţine, bineînţeles. Mă aştept la acelaşi lucru din partea lui. Îl invit să semnăm un acord, mâine dacă trebuie, care să spună foarte clar: avem un singur candidat al Alianţei. Aş vrea să aud lucrurile astea ceva mai clar spuse din gura dânsului”.